text: Премиерът Борисов настоя за процентно разпределение на ваксините спрямо населението на страните от ЕС - BG VOICE
  Австрийският канцлер Себастиан Курц беше категоричен, че трябва да бъде направена корекция в настоящия механизъм на доставка на ваксини за държавите членки, за да не получи страната ни една трета по-малко в сравнение с други държави от ЕС
  Да бъде направена корекция на разпределението на ваксините срещу COVID-19, така че да се гарантира, че държавите членки на ЕС ще получават едновременно доставките на база на броя население – за това призоваха министър-председателят Бойко Борисов и колегите му от Австрия, Чехия и Словения по време на брифинг във Виена. Това съобщиха от пресслужбата на Министерския съвет.
  В австрийската столица премиерът Борисов участва в работна среща с австрийския канцлер Себастиан Курц и премиерите на Чехия – Андрей Бабиш, на Латвия – Артурс Кришянис Каринш, на Словения – Янез Янша и на Хърватия – Андрей Пленкович. Тема на разговорите беше доставките на ваксини срещу COVID-19 в страните от Европейския съюз и апела на част от европейските лидери да се проведе дискусия на европейско ниво по темата. В рамките на брифинга във Виена след срещата лидерите подчертаха, че апелът им цели не да бъдат отправяни обвинения, а да се намери бързо решение на проблема, така че всички европейски граждани да получат ваксини.
  Българският министър-председател изтъкна и като проблем това, че компаниите производители не изпълняват договорите си. "Нещо повече – те ги нарушават, като не спазват пропорционалното разпределение", добави българският премиер. Борисов изрази недоумение как е възможно договореното от лидерите на най-високо ниво в рамките на Европейския съвет да бъде променяно от някакъв комитет в хода на доставките. "Как може да се променя решение на Съвета, без самите ние да сме го променили", попита реторично министър-председателят.